《赋丁氏悠然斋兼呈罗宗仲进士》
元代·郭钰

金山西来森万木，幽人结庐枕山麓。入门所见胜所闻，先生弟子皆无俗。

芸草晴香摊古书，竹帘昼永开棋局。陂水门前春浸绿，一支分入清池曲。

摇曳璚丝双属玉，意閒似与忘机熟。清晓开门扫落花，细雨分根补秋菊。

鹤归带得南山云，夜来共就檐端宿。溪鱼入馔白如银，春酒酦醅香满屋。

客来留饮醉为期，人生乐在无拘束。知君心事媚幽独，不肯低头徇荣辱。

感君于我情最深，每有篇章亲手录。罗浮老仙卧云谷，为问渊明旧芳躅。

相从更作秋风期，借我高斋看脩竹。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。